26/09/2016 | Administración LocalMunicipal
Ames
Aprobación definitiva do regulamento de organización e funcionamento da Emisora Municipal de frecuencia modulada “Ames Radio” do Concello de Ames

En sesión plenaria do 28 de xullo de 2016 prestouse aprobación inicial do regulamento de organización e funcionamento da Emisora Municipal de frecuencia modulada “Ames Radio” do Concello de Ames. Dito acordo de aprobación inicial foi sometido a exposición pública por prazo de 30 días hábiles, no Boletín Oficial da Provincia núm.147, de 4 de agosto de 2016, e no taboleiro de anuncios da sede electrónica do Concello, sen que durante o referido prazo fora presentada ningunha reclamación. De conformidade ao acordo plenario de 28 de xullo de 2016, ao non haberse presentado ningunha reclamación durante o prazo de exposición pública, o acordo de aprobación inicial quedou elevado a definitivo de maneira automática. En cumprimento do previsto no artigo 70.2, en relación co artigo 65.2, da Lei 7/1985, de 2 de abril, reguladora das bases del réxime local (LRBRL), publícase o texto íntegro do Regulamento de organización e funcionamento da Emisora Municipal de frecuencia modulada “Ames Radio” do Concello de Ames.1. Este Regulamento, de acordo coa Lei 7/2010, do 31 de marzo, xeral da comunicación audiovisual, ten por obxecto regular a organización e funcionamento da emisora de radio municipal Ames Radio e os servizos electrónicos asociados que dela poidan derivar, así como a definición das súas misións de servizo público.2. O Concello de Ames prestará este servizo público mediante xestión directa e rexerase polo disposto na lexislación aplicable e no presente Regulamento.1. A misión de Ames Radio é fornecer un servizo público de radiodifusión que fomente a información, o lecer, a formación e a participación dos veciños/as do Concello de Ames en todas as cuestións que afecten ao municipio, contribuíndo á creación dun espazo de comunicación local.2. Para o cumprimento da dita misión, Ames Radio realizará as seguintes funcións: Ofrecer un conxunto de espazos radiofónicos orientados a satisfacer as necesidades democráticas, sociais, educativas e culturais da veciñanza. Prestar especial atención á comunidade local, tanto no referente ao seu ámbito de emisión como aos contidos da súa programación como aos participantes. Garantir o acceso a unha información veraz, obxectiva e equilibrada sobre o que acontece no concello ou aquilo que afecte á súa veciñanza, así como ás súas diversas expresións sociais e culturais. Informar de modo obxectivo das actividades e propostas da Corporación Municipal, facilitando a participación de todos os grupos políticos e concelleiros/as. Fornecer unha oferta de lecer de calidade. Difundir e fomentar a lingua e a cultura galega, con respecto á riqueza inmaterial de todas as culturas que conforman a comunidade de Ames. Promover o desenvolvemento da economía, a cultura -en particular, a música-, o medio e o deporte locais en todas as súas facetas, facilitando a participación das diferentes asociacións e grupos do municipio de Ames. Promover a igualdade entre as persoas, difundindo actuacións de sensibilización e boas prácticas. Facilitar o acceso á emisora das persoas, asociacións e grupos que o soliciten, sen prexuízo de salvagardar a planificación e ordenación das emisións e programas previstos desde a organización interna da emisora. Favorecer a participación dos nenos e nenas e da mocidade en idade escolar do municipio e enriquecer a súa formación sobre os medios de comunicación mediante a organización de visitas, cursos e programas de carácter formativo. Calquera outra non prevista neste regulamento e que resulte axeitada para o cumprimento da misión da radio.1. A actividade de Ames Radio inspirarase nos seguintes principios: A obxectividade, veracidade e imparcialidade das informacións A separación entre informacións e opinións, identificando a quen sustenta estas últimas e a súa libre expresión cos límites do artigo 20 da Constitución. O respecto ao pluralismo político, relixioso, social, cultural e lingüístico. O respecto á honra, á fama, á vida privada das persoas e cantos dereitos e liberdades recoñece a Constitución e as leis. A protección da xuventude e a infancia, excluíndo a exaltación da violencia e a apoloxía dos feitos e condutas atentatorias contra a vida, a liberdade e a igualdade entre homes e mulleres. O respecto dos valores recollidos no art.14 da Constitución en relación á igualdade, sen discriminación ningunha por razón de nacemento, raza, sexo, relixión, opinión ou calquera outra condición ou circunstancia persoal ou social. O fomento da lingua e da cultura galegas, en cumprimento do Estatuto de Autonomía de Galicia e da Lei de Normalización Lingüística.2. Ames Radio funciona con suxeición aos criterios de independencia e profesionalidade. A lingua propia da emisora municipal Ames Radio é o galego, idioma propio de Galicia e do Concello de Ames. Esta será a lingua empregada normalmente por Ames Radio e, xa que logo, a programación será en idioma galego na súa totalidade, sen prexuízo dos dereitos lingüísticos da persoas ou entidades que participen ocasionalmente nela. Serán competencia do Pleno do Concello de Ames as seguintes cuestións en relación con Ames Radio: Velar polo respecto dos principios e criterios de actuación anteditos no artigo 3. Aprobar os plans de actuacións. Aprobar o cadro de persoal de Ames Radio dentro da Relación de Postos de Traballo do Concello. Aprobar as consignacións anuais aplicables ao servizo dentro do orzamento municipal. Aprobar os prezos e tarifas que se establezan por publicidade.1. Crearase o Consello Asesor de Comunicación como órgano asesor do Pleno do Concello en materia de comunicación, incluíndo a radio municipal. A súa constitución formal terá lugar por resolución da Alcaldía.2. O Consello Asesor de Comunicación estará formada polos seguintes membros: Presidente/a: o/a responsable político a que se refire o artigo 7. Un/unha representante de cada grupo municipal, respectando os dereitos dos concelleiros/as non adscritos/as, de ser o caso. Cinco representantes, elixidos por elas mesmas, de entre as asociacións do Concello inscritas no Rexistro municipal de asociacións, garantindo a proporcionalidade na representación de un/unha representante por cada tipo de asociacións: asociacións de empresarios e comerciantes, ANPA, asociacións de veciños/as e parroquiais, asociacións deportivas e asociacións sociais e culturais. Cando algún/algunha dos representantes elixido polas asociacións deixe de representalas procederase a unha nova elección. Un/unha profesional do sector que designe o Colexio de Xornalistas de Galicia Un/unha técnico/a de Ames Radio Un/unha representante dos colaboradores/as de Ames Radio, de ser o caso Un funcionario ou funcionaria do Concello, que actuará como secretario/a. O Consello Asesor de Comunicación renovarase con posterioridade ás eleccións municipais, no prazo máximo de tres meses desde a celebración destas.3. O Consello Asesor reunirase, con carácter ordinario, como mínimo dúas veces ao ano, no primeiro e no segundo semestre, e con carácter extraordinario sempre que sexa necesario ou urxente, presidido polo responsable político. Será necesaria a asistencia de, polo menos, a terceira parte dos membros para a celebración da reunión. Os acordos serán tomados por consenso; de non acadalo, os asuntos serán sometidos a votación e adoptaranse por maioría simple. En caso de empate, o voto do presidente/a do Consello Asesor será de calidade. Os acordos reflectiranse en actas.4. Serán funcións do Consello Asesor de Comunicación, en relación coa radio: Intervir na elaboración dos plans de actuación da Radio, cos obxectivos que se perseguen para cada período, e propoñérllelos ao Pleno. Propoñer ao Pleno do Concello o cadro de persoal, o plan económico anual (cos ingresos e gastos, que se deben incluír no orzamento xeral) e as melloras técnicas que sexan necesarias para cumprir os plans de actuación. Propoñerlle ao Pleno as tarifas ou prezos por emisión de publicidade. Aprobar as propostas de programación, así como de colaboradores e de novos espazos. Emitir informe sobre a asignación de espazos e tempos para o acceso e uso deste medio por parte dos concelleiros e grupos municipais, e velar polo seu cumprimento. Resolver os conflitos que se susciten en relación co exercicio do dereito de rectificación. Responder as queixas dos usuarios do servizo. Elaborar o informe previo da carta de servizos. En xeral, formular propostas para mellorar a calidade, a eficacia e a eficiencia do servizo.1. O responsable político da radio será o alcalde/alcaldesa ou o concelleiro/a en quen estean delegadas as competencias en comunicación.2. Ao responsable político correspóndenlle as seguintes funcións: Impulsar o servizo da radio, de acordo con este regulamento e cos plans de actuación. A dirección, administración e xestión económica e de persoal de máximo nivel da radio. Desempeñar a representación máis alta de Ames Radio. Executar e velar polo cumprimento dos acordos relativos a Ames Radio. Convocar e presidir as sesións do Consello Asesor de Comunicación. Cantas outras funcións lle sexan conferidas pola lexislación vixente.1. Un dos postos do persoal adscritos a Ames Radio terá ademais a máxima responsabilidade técnica de xestión do servizo. As características deste posto (forma de provisión, retribucións, incompatibilidades, etc) reflectiranse na relación de postos de traballo (RPT) do Concello.2. Ao/á responsable técnico correspóndenlle as seguintes funcións: Coordinar o servizo de acordo con este regulamento e cos plans de actuacións aprobados. Elaborar a proposta de programación radiofónica de cada tempada de acordo cos plans e coas propostas de colaboración aprobadas polo Consello Asesor. Elaborar o informe de ingresos e gastos, para presentarllo ao Consello Asesor. Ditar instrucións relativas ao funcionamento técnico e á organización interna. Actualizar inventario. Custodiar as dependencias, equipamentos e bens da radio, de propiedade municipal. Propoñerlle ao Consello Asesor as medidas de mellora. Desempeñar a representación ordinaria de Ames Radio. A emisora Ames Radio disporá do persoal necesario, funcionario ou laboral, para o cumprimento dos seus fins, o cal estará integrado no cadro de persoal do Concello e reflectido na correspondente Relación de Postos de Traballo.1. Fomentarase que persoas voluntarias colaboren con Ames Radio, polos seus coñecementos e interese sobre a radio ou sobre determinados temas, para conseguir unha meirande diversidade e variedade de temas na programación da emisora. O traballo das persoas colaboradoras será sempre gratuíto e sen que poidan adquirir ningún tipo de dereito nin obriga, nin relación laboral ou funcional, para o cal se asinará o correspondente documento. Si poderán ser indemnizados/as polos gastos que lles ocasione o cumprimento da súa colaboración, nos termos establecidos pola norma existente para tal efecto para os empregados públicos e membros da Corporación, para o cal deberán obter previamente a correspondente autorización por parte do responsable político. Non obstante, as persoas colaboradoras adquiren o compromiso de manter a colaboración polo tempo ou número de programas que establezan entre ambas as partes. Deberán respectar este compromiso agás causa de forza maior; en caso contrario, serán penalizadas coa imposibilidade de colaborar con Ames Radio durante o tempo que se determine. Ames Radio promoverá a participación da cidadanía en idade escolar, en risco de exclusión ou vítima de desigualdade e dos maiores co fin de transmitirlles formación e información útil sobre os principios da comunicación de masas e nomeadamente do medio radio. Esta participación verase fomentada pola inclusión de eventos formativos axeitados para estes colectivos dentro das actividades anuais da emisora local, planificadas desde o Consello Asesor.2. Poderá realizar un programa en Ames Radio calquera persoa, asociación ou entidade de Ames que o desexe, que acrediten que a temática a tratar no devandito espazo é de interese para os veciños e veciñas do municipio, nos termos que se establecen neste Regulamento. Os temas tratados poderán ser de calquera índole, aínda que se priorizarán aqueles que respondan aos plans de actuación aprobados, que resulten de interese para o Concello de Ames ou que estean protagonizados por persoas residentes ou nadas no municipio ou que traballen nel, así como asociacións e colectivos do Concello. Tamén poderán realizar un programa en Ames Radio outras persoas, asociacións ou entidades non residentes no concello que presenten propostas con estas características.3. As persoas ou entidades interesadas en realizaren un programa de radio deberán presentar un un proxecto na que se describa con brevidade (aproximadamente, un folio): - Obxectivos - Tipo de programa e guión - Frecuencia de emisión - Duración do programa - Persoa, persoas e grupos responsables do programa - Medios técnicos e recursos humanos e materiais necesarios O persoal técnico da emisora emitirá un informe para o Consello Asesor da Radio sobre os proxectos recibidos ou sobre as propostas de colaboración. Será o Consello Asesor quen aprobe a inclusión de novos programas e colaboradores. Posteriormente será o responsable político quen faga o nomeamento oficial como colaborador ou colaboradora de Ames Radio.4. O desenvolvemento dos programas someterase aos requirimentos de formación e ás indicacións técnicas do persoal da emisora.5. A emisora municipal non se fai responsable das consecuencias xurídicas ou de calquera outro tipo que se deriven das actuacións e opinións vertidas en programas elaborados por persoas ou grupos colaboradores.6. O Consello Asesor poderá revogar a súa aprobación á colaboración cando nesta se contraríen os principios de funcionamento de Ames Radio establecidos no artigo 3.1 deste mesmo regulamento, cuxo coñecemento por parte das persoas colaboradoras debe facerse constar canda o proxecto de programa.1. Cando o Concello de Ames pretenda emitir publicidade institucional a través do servizo público municipal Ames Radio, deberá achegarlle á Radio coa debida antelación o contido da campaña publicitaria, acompañada do produto concreto cuxa emisión se pretende, ou a idea que se pretende no caso de que o contido concreto do acto publicitario teña que desenvolvelo a radio municipal. A proposta deberá acompañarse das indicacións necesarias en canto ao tempo e número de anuncios e/ou cuñas de radio, e conterá así mesmo os horarios nos que se pretende emitir. En función dos compromisos adquiridos en materia de publicidade, o persoal de Ames Radio aceptará a proposta ou formulará as obxeccións pertinentes por escrito, e o Concello deberá efectuar os axustes necesarios para a súa emisión.2. En caso de urxencia ou catástrofe pública, a publicidade institucional gozará de preferencia para a súa emisión.3. A emisión de publicidade institucional ou o seu deseño non poderán xerar custos para o servizo de Ames Radio.1. A captación de publicidade privada xestionarase con medios externos, previa licitación.2. O Concello aprobará o texto do contrato de publicidade que asinen entre o axente externo e os anunciantes. Igualmente dará instrucións ao axente externo en relación ao formato dos anuncios.3. A emisión de publicidade privada está condicionada á emisión de publicidade institucional en caso de urxencia ou catástrofe pública e en xeral aos intereses xerais do Concello. Esta circunstancia deberá quedar reflectida no contrato de publicidade que se asine cos anunciantes privados.4. O custo dos anuncios e a tipoloxía de contratos de publicidade, beneficios, exencións, etc. fixaranse na correspondente ordenanza. O réxime económico da emisora como calquera outro servizo xestionado directamente, está abranguido dentro dos ditados da Lei 7/1985, do 2 de abril, reguladora das bases de réxime local e demais lexislación aplicable. Ames Radio poderá contar con ingresos procedentes de: A consignación recollida especificamente no orzamento municipal de cada exercicio económico. A concesión de subvencións que se obteñan dos organismos competentes. O Consello Asesor aprobará anualmente a proposta de plan económico coa antelación abonda para que a Intervención do Concello a teña en conta no anteproxecto de orzamentos.1. O coidado da infraestrutura técnica de Ames Radio estará ao cargo do seu persoal técnico.2. Poderán utilizarse e sacarse fóra do recinto os equipos necesarios para o desenvolvemento dun programa, para o cal as persoas que os utilicen deberán cubrir a ficha correspondente, a cal necesariamente deberá contar coa autorización expresa do persoal técnico de Ames Radio. Ames Radio garante o dereito de rectificación nos termos establecidos pola lexislación vixente. Todos os grupos municipais e todos os concelleiros/as teñen garantido o dereito de acceso e uso de Ames Radio, segundo o disposto neste Regulamento e o que se estableza, en función desta mesma norma, na programación radiofónica aprobada e baixo a supervisión do persoal técnico.1 O tempo reservado para o uso de Ames Radio polos concelleiros/as e grupos municipais será idéntico para todos eles, e non superará os 20 minutos semanais.2 A asignación específica de espazos e tempos en Ames Radio para os grupos municipais e concelleiros/as formará parte do seu plan de programación, que detallará o tipo e o modelo de programa e espazo de utilización. Para isto, o alcalde ou alcaldesa convocará os voceiros dos grupos municipais e os concelleiros/as non adscritos/as para acordar o tempo máximo de uso de Ames Radio en días e horas dos programas que se vaian realizar.3 O resto da información municipal que emita Ames Radio poderá incluír entrevistas e declaracións dos concelleiros/as que, no exercicio das súas competencias, xeren información deste tipo.4 O goberno municipal dispoñerá dun espazo específico recollido na programación para responder as preguntas formuladas polos radiooíntes a través dos diversos medios que se dispoñan (teléfono -directo e atendedor-, correo electrónico, formularios, carta.). As intervencións das concelleiras e concelleiros deberán garantir o respecto mutuo. Evitarase a confrontación persoal e gardarase as normas básicas de conduta e cortesía públicas. Durante os diversos períodos de campaña electoral non se poderá contratar espazos de publicidade electoral, de acordo coa Lei orgánica 10/1991, do 8 de abril, de publicidade electoral en emisoras municipais de radiodifusión sonora. Os partidos e agrupacións que concorran ás eleccións municipais en Ames terán dereito durante a campaña electoral a espazos gratuítos de propaganda nos termos e condicións que estableza a Xunta Electoral. Este dereito só se garante para os comicios locais. Queda derrogado o Regulamento interno da emisora radio municipal de Ames (BOP 238 do 15 de outubro de 2004). As dúbidas que poidan xurdir na aplicación deste Regulamento serán resoltas polo responsable político de Ames Radio. Este regulamento entrará en vigor unha vez publicado o seu texto íntegro no Boletín Oficial da Provincia e transcorra o prazo ao que se refire o art.70.2 en relación co 65.2 da Lei 7/1985 do 2 de abril, reguladora das bases do réxime local, e manterá a súa vixencia ata que se acorde a súa modificación ou derrogación expresa. Ames, 20 de setembro de 2016 O alcalde José M. Miñones Conde